PATVIRTINTA

Vilniaus universiteto

Filologijos fakulteto tarybos

2020 m. balandžio 24 d. nutarimu

Nr. (1.2 E) 180000-TP-6

**VILNIAUS UNIVERSITETO FILOLOGIJOS FAKULTETO MOKSLO KOLEGIJOS NUOSTATAI**

**I SKYRIUS**

**BENDROSIOS NUOSTATOS**

1. Vilniaus universiteto Filologijos fakulteto Mokslo kolegijos nuostatai (toliau – Nuostatai) apibrėžia Vilniaus universiteto Filologijos fakulteto (toliau – Fakultetas) Mokslo kolegijos (toliau – Mokslo kolegija) sudėtį, veiklos tikslus, funkcijas ir darbo organizavimo tvarką.
2. Mokslo kolegija yra patariamasis darinys Fakultete vykdomoms mokslo veikloms koordinuoti, teikiantis Fakulteto dekanui ir Fakulteto tarybai rekomendacijas dėl mokslo veiklos Fakultete vykdymo.

**II SKYRIUS**

**MOKSLO KOLEGIJOS SUDĖTIS**

1. Į Mokslo kolegijos sudėtį pagal pareigas įeina Fakulteto institutų (Anglistikos, romanistikos ir klasikinių studijų instituto, Baltijos kalbų ir kultūrų instituto, Literatūros, kultūros ir vertimo tyrimų instituto, Taikomosios kalbotyros instituto ir Užsienio kalbų instituto) direktoriai ir 5 metų kadencijai Tarybos paskirti Fakulteto mokslininkai. Mokslo kolegiją sudaro Fakulteto taryba Fakulteto tarybos pirmininko teikimu.
2. . Mokslo kolegijos pirmininką skiria Fakulteto taryba Fakulteto tarybos pirmininko teikimu. Tais atvejais, kai Mokslo kolegijos pirmininkas yra išvykęs arba negali vadovauti Mokslo kolegijos darbui dėl kitų objektyvių priežasčių, jį pavaduoja Dekano paskirtas kitas Mokslo kolegijos narys.

**III SKYRIUS**

**MOKSLO KOLEGIJOS VEIKLOS TIKSLAI IR FUNKCIJOS**

1. Mokslo kolegija svarsto su Fakultete vykdomais mokslo tyrimais ir jų sklaida susijusius klausimus ir teikia rekomendacijas Fakulteto dekanui ir Fakulteto tarybai:
   1. dėl Fakulteto mokslo plėtros krypčių formavimo ir mokslinės veiklos koordinavimo;
   2. dėl mokslo ir studijų leidinių rankraščių aprobavimo (recenzentų skyrimo);
   3. dėl mokslo ir studijų vienovės užtikrinimo;
   4. dėl mokslininkų rengimo ir tolesnio kvalifikacijos kėlimo proceso tobulinimo.
2. Mokslo kolegija vykdo šias funkcijas:
   1. pagal poreikį vykdo Fakulteto dėstytojų ir mokslo darbuotojų mokslo produkcijos rezultatų analizę ir vertinimą;
   2. bendradarbiauja su už mokslo rezultatų apskaitą ir vertinimą atsakingais Universiteto padaliniais, rengia mokslo ataskaitas ir teikia informaciją apie Fakulteto mokslinės veiklos rezultatus;
   3. pagal poreikį inicijuoja užklausas ir teikia siūlymus Fakulteto tarybai ir dekanui dėl Fakultete ir Universitete vykdomos mokslo administravimo ir mokslo politikos;
   4. vykdo kitus Fakulteto dekano ir Fakulteto tarybos pavedimus, skirtus Fakulteto mokslo strategijai įgyvendinti.

**IV SKYRIUS**

**KOLEGIJOS DARBO ORGANIZAVIMAS**

1. Mokslo kolegijai vadovauja ir posėdžiams pirmininkauja Mokslo kolegijos pirmininkas arba jį pavaduoti paskirtas Mokslo kolegijos narys.
2. Mokslo kolegijos posėdžiai šaukiami pagal poreikį, bet ne rečiau kaip kartą per 3 mėnesius. Atsiradus svarstytiniems klausimams, Fakulteto dekanas, institutų direktoriai ar akademinės bendruomenės nariai kreipiasi į Mokslo kolegijos pirmininką arba jį pavaduoti paskirtą Mokslo kolegijos narį, kuris apie keliamą klausimą informuoja Mokslo kolegiją ir inicijuoja klausimo svarstymą Mokslo kolegijos posėdyje. Mokslo kolegijos posėdžiai gali būti organizuojami ir elektroninėmis ryšio priemonėmis.
3. Mokslo kolegijos posėdis yra teisėtas, jeigu jame dalyvauja ne mažiau kaip du trečdaliai Mokslo kolegijos narių. Negalintis dalyvauti posėdyje Mokslo kolegijos narys savo nuomonę svarstomais klausimais prieš posėdį gali pateikti Mokslo kolegijai elektroninėmis ryšio priemonėmis raštu.
4. Mokslo kolegijos sprendimai priimami atviru arba, jei to reikalauja bent vienas posėdyje dalyvaujantis Mokslo kolegijos narys, slaptu balsavimu paprasta visų dalyvaujančių posėdyje narių balsų dauguma. Mokslo kolegijos narys privalo nusišalinti nuo balsavimo, jei svarstomas klausimas gali sukelti Mokslo kolegijos nario interesų konfliktą.
5. Mokslo kolegijos posėdžiai (įskaitant ir organizuojamus elektroninėmis ryšio priemonėmis) yra protokoluojami. Protokolus rengia Mokslo kolegijos sekretorius. Mokslo kolegijos sekretoriaus pareigas atlieka Fakulteto dekano paskirtas Fakulteto dekanato darbuotojas. Mokslo kolegijos posėdžių protokolus dokumentų valdymo sistemoje pasirašo Mokslo kolegijos pirmininkas ir sekretorius.
6. Mokslo kolegijos posėdžių protokolai su juose išdėstytomis rekomendacijomis teikiami susipažinti Fakulteto dekanui ir Fakulteto tarybai.
7. Mokslo kolegijos posėdžių protokolai skelbiami Fakulteto svetainėje.
8. Mokslo kolegijos nuostatus tvirtina ir keičia Fakulteto taryba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_